
Siekiant įvertinti Erasmus+ projekto įgyvendinimo laikotarpiu vykusius mokyklos bendruomenės emocinės gerovės ir mokyklos klimato pokyčius, mokslo metų pradžioje ir pabaigoje buvo atliktas mokinių bei mokyklos darbuotojų anketavimas. Vertinimui taikyta ED School Climate Surveys (EDSCLS) metodologinė sistema, leidžianti vertinti mokyklos aplinką ir jos pokyčius iš skirtingų mokyklos bendruomenės grupių perspektyvos. Analizuojant rezultatus daugiausia dėmesio skirta psichologinei gerovei aktualioms sritims: saugumui, tarpasmeniniams santykiams, bendruomeniškumui, pasitenkinimui mokykla ir darbu bei socialiniam-emociniam funkcionavimui. Anketavime dalyvavo 52 5–8 klasių mokiniai ir 39 mokyklos darbuotojai.
Mokinių grupėje mokslo metų pradžios ir pabaigos rezultatų palyginimas atskleidė teigiamą emocinei ir socialinei gerovei aktualių rodiklių dinamiką. Ryškiausias pokytis nustatytas mokinių ir mokyklos personalo santykių srityje – rodiklis padidėjo nuo 3,34 iki 3,91 balo (+0,57). Taip pat pagerėjo atsakingo sprendimų priėmimo (+0,31), socialinio sąmoningumo (+0,30) ir savimonės (+0,29) rodikliai. Teigiama dinamika nustatyta ir mokinių tarpusavio santykių (+0,22), pasitenkinimo mokykla ir klase (+0,11), saugumo jausmo (+0,08) bei bendruomeniškumo (+0,08) srityse.
Mokyklos darbuotojų grupėje taip pat nustatyta pozityvi emocinės gerovės rodiklių dinamika. Didžiausias pokytis nustatytas pasitenkinimo darbu srityje – nuo 3,28 iki 4,08 balo (+0,80). Bendruomeniškumo rodiklis padidėjo nuo 3,38 iki 3,84 (+0,46), o personalo ir mokyklos bendruomenės santykių vertinimas – nuo 3,71 iki 3,97 (+0,26). Suaugusiųjų socialinio ir emocinio raštingumo rodiklis padidėjo nuo 3,65 iki 3,89 (+0,24).
Apibendrinant galima teigti, kad mokslo metų pradžioje ir pabaigoje atlikto anketavimo rezultatų palyginimas atskleidė pozityvią mokinių ir mokyklos darbuotojų emocinės gerovės bei socialinių santykių dinamiką. Mokinių grupėje labiausiai pagerėjo santykių su mokyklos personalu ir socialinio-emocinio funkcionavimo rodikliai, o darbuotojų grupėje ryškiausi pokyčiai nustatyti pasitenkinimo darbu ir bendruomeniškumo srityse. Gauti rezultatai rodo palankesnį mokyklos bendruomenės emocinės ir socialinės aplinkos vertinimą mokslo metų pabaigoje.
Atsižvelgiant į rezultatus, rekomenduojama tęsti emocinę gerovę ir pozityvius tarpasmeninius santykius stiprinančias veiklas, ypatingą dėmesį skiriant mokinių saugumo jausmo, bendruomeniškumo ir pasitenkinimo mokykla stiprinimui.

